עלייה חדה בהיקף התחלואה בנגיף קורונה בשטחי הרשות הפלסטינית: תמונת מצב ומשמעויות (עדכני ל-22 ביוני 2020) - מרכז המידע למודיעין ולטרור על שם אלוף מאיר עמית עלייה חדה בהיקף התחלואה בנגיף קורונה בשטחי הרשות הפלסטינית: תמונת מצב ומשמעויות (עדכני ל-22 ביוני 2020) - מרכז המידע למודיעין ולטרור על שם אלוף מאיר עמית
עלייה חדה בהיקף התחלואה בנגיף קורונה בשטחי הרשות הפלסטינית: תמונת מצב ומשמעויות (עדכני ל-22 ביוני 2020)
פורסם: 22/06/2020
רחובות ריקים בחברון בעקבות צעדי המנע (חשבון הטוויטר PALINFO, 21 ביוני 2020)
צוותי רפואה פלסטיניים עורכים בדיקות בעיירה דורא (דרומית לחברון) (ופא, 18 ביוני 2020)
מושל מחוז בית לחם כאמל חמיד עורך ביקור ברחבי המחוז (אתר PNN, 16 ביוני 2020)
רחובות שכם הריקים (חשבון הטוויטר PALINFO, 21 ביוני 2020)
פעימה ראשונה של פלסטינים השבים ממצרים דרך מעבר אלנבי, עוברים סדרת בדיקות רפואיות במחנה האימונים אלנועימה של כוחות הביטחון הכללי (ופא, 21 ביוני 2020)
פעימה ראשונה של הפלסטינים השבים מקנדה לשטחי הרשות דרך מעבר אלנבי ביריחו נכנסים למתקן בידוד ביריחו (ופא, 19 ביוני 2020)
להלן ההתפתחויות העיקריות בשבוע האחרון במערכה נגד התפשטות נגיף קורונה ביהודה ושומרון:
במספר החולים הפעילים ביהודה ושומרון חלה עלייה משמעותית והוא עומד כיום על 458 (לעומת 48 חולים פעילים בשבוע שעבר). מרבית החולים הפעילים הינם ממחוז חברון 399 (לעומת 26 בשבוע שעבר). במחוז שכם, שהיה נקי עד כה מנגיף הקורונה, התגלו 31 חולים, ביניהם מספר רופאים. על פי שרת הבריאות ברשות הפלסטינית המדובר בגל שני של הנגיף, המסוכן יותר מקודמו. מספר החולים הפעילים בשכונות מזרח ירושלים עומד עתה על 38, לעומת 27 בשבוע שעבר.
מספרם הכולל של החולים מאז התפרצות הנגיף עומד כיום על 843 (לעומת 420 חולים בשבוע שעבר). מצבם של מרבית החולים יציב, למעט חולה אחד מחברון שמאושפז ביחידה לטיפול נמרץ (דף הפייסבוק של משרד הבריאות הפלסטיני 21 ביוני 2020) לראשונה מאז תחילת המגפה נדבקו בנגיף גם צוותים רפואיים.
על רקע העלייה החדה בתחלואה בימים האחרונים החליטה הרשות על החמרת צעדי המנע ובכלל זה הטלת הסגר כללי לתקופה מוגבלת במחוזות שבהם התגלו חולים רבים (על מחוז חברון הוטל סגר לחמישה ימים) ואכיפה קפדנית יותר של התקנות. לנוכח העלייה החדה בהיקף התחלואה מנסה הרשות לצמצם את החיכוך שבין הרשות לישראל. ראש הממשלה מחמד אשתיה קראה לפועלים הפלסטינים שלא לנסוע מידי יום למקום עבודתם בישראל אלא להישאר במקומות עבודתם למשך שבועיים. הוא גם קרא לערביי ישראל שלא לבקר בשטחי הרשות למשך שבועיים.
בגל התחלואה החדש בולטת מרכזיותו של מחוז חברון, שהיווה במרבית הזמן המוקד העיקרי להתפשטות הנגיף. בגל התחלואה הנוכחי מוביל מחוז חברון באופן מובהק במספר החולים (כ-87% ממספר החולים הפעילים). הסיבות לכך נעוצות בשילוב של החיכוך הרב עם ישראל (מעבר פועלים ושוהים בלתי חוקיים[1]) עם המבנה החמולתי-שבטי המקשה על נקיטת צעדים אפקטיביים לבידוד חולי הקורונה ושמירה על כללי הריחוק החברתי.
להלן שלוש תובנות מרכזיות העולות מההתפתחויות הללו:
המתאם שבין העלייה בהיקף התחלואה בשטחי הרשות לעלייה בהיקף התחלואה בישראל: מתאם זה, להערכתנו, אינו מקרי בשל החיכוך הרב שבין הפלסטינים לישראלים (מעבר פועלים, כניסת שב”חים לישראל, כניסת ערביי ישראל ליהודה ושומרון, תנועת תושבים מקומיים בעיקר במרחב ירושלים, מעבר סחורות). מניעת ההדבקות ההדדית הפכה לקשה יותר בשל הירידה ברמת השיתוף הפעולה של הרשות עם ישראל, בעקבות המערכה שהיא מנהלת נגד כוונת ישראל להחיל את החוק הישראלי על שטחים ביהודה ושומרון.
ריבוי חולי קורונה בשטחי יהודה ושומרון לעומת מיעוט החולים ברצועה: בניגוד לזינוק במספר החולים בשטחי הרשות ביהודה ושומרון, הצליחה חמאס (עד כה) למנוע את התפשטות בלתי מבוקרת של הנגיף ברצועה, למרות פוטנציאל ההדבקות הגדול. הסיבה לכך, להערכתנו, הינה הקלות היחסית שבה ניתן לבודד את הרצועה בשילוב עם נקיטת צעדי מנע אפקטיביים יותר (מניעת תנועה לישראל, פיקוח הדוק על הכניסות במעבר רפיח ממצרים). הרשות הפלסטינית לעומת זאת מתקשה לבודד את יהודה ושומרון מהחוץ ולמנוע את החיכוך עם ישראל ונראה גם שצעדי המנע שנקטה היו אפקטיביים פחות והתושבים גילו מידה פחותה של אמון ונכונות למלא את הוראות הרשות.
הממשק שבין הבריאות לפוליטיקה: חלק (גדול?) מהקשב הפוליטי והציבורי בשטחי הרשות מופנה עתה למאבק בקורונה ובהתמודדות עם הקשיים הכלכליים הנלווים אליה. הדבר עשוי להקשות על יכולתה להניא את הציבור הפלסטיני להתגייס בהמוניו למערכה נגד החלת החוק הישראלי, הכוללת גם מהלכים “עממיים” בשטח. בנוסף לכך, הירידה ברמת שיתוף הפעולה עם ישראל במערכה נגד הקורונה, שבתחילת הדרך היה הדוק, יוצרת גם היא קושי לרשות בהתמודדות עם הזינוק בהיקף התחלואה.
ממדי התחלואה ביהודה ושומרון
השבוע חלה עלייה משמעותית במספר החולים הפעילים ביהודה ושומרון. נכון ל-22 ביוני 2020 אותרו ברחבי יהודה ושומרון 458 חולים פעילים לעומת 48 חולים פעילים בשבוע שעבר. מרבית התחלואה הינה במחוז חברון, שבו מצויים 399 חולים פעילים, לעומת 26 בשבוע שעבר. סה”כ החולים מאז התפרצות הנגיף עומד עתה על 843, לעומת 420 חולים בשבוע שעבר. דווח כי מצבם של מרבית החולים יציב, למעט חולה אחד בחברון שמאושפז ביחידה לטיפול נמרץ (דף הפייסבוק של משרד הבריאות הפלסטיני עדכני ל-22 ביוני 2020).
לדברי מי אכילה שרת הבריאות ברשות הפלסטינית זהו גל שני של המחלה .לדבריה תסמיני המחלה בגל השני זהים לתסמינים בגל הראשון . היא ייחסה את העלייה במספר החולים להתנהגות התושבים, אשר לדבריה אינם מתנהלים בהתאם להנחיות. בהתייחסה להסגר רפואי היא אמרה, כי הוחלט שכל מקרה ייבחן לגופו וכי אדם שיוכל להיות בהסגר בביתו יישלח לביתו, מכיוון שקיים קושי למצוא מקומות הסגר (הטלוויזיה הפלסטינית, 19 ביוני 2020). לדברי שרת הבריאות כי יש כרגע 1,500 דגימות שיש לבדוק וכי ב-19 ביוני 2020 התבצעו 4,300 בדיקות. הוא ציינה כי ישנה כמות סבירה של ערכות בדיקה אך יש לבצע בדיקות רק במקרה הצורך (הטלוויזיה הפלסטינית, 19 ביוני 2020).
מספר החולים הפעילים בנגיף קורונה בשטחי הרשות
המספר הכולל של חולים מאז התפרצות בנגיף קורונה בשטחי הרשות
ההתפלגות הגיאוגרפית של החולים הפעילים
מבין 458 החולים הפעילים, 399 הם ממחוז חברון , 31 ממחוז שכם (שהיה עד כה נקי מקורונה), שמונה ממחוז ראמאללה, שגם הוא היה נקי, תשעה מחוז בית לחם, ארבעה ממחוז ג’נין, שלושה ממחוז קלקיליה, שניים ממחוז טול כרם ושניים מחוז יריחו. בשכונות מזרח ירושלים עומד מספר החולים הפעילים על 38.
מחוז חברון
במחוז חברון חלה השבוע עלייה חדה במספר החולים. השבוע אותרו במחוז 399 חולים פעילים לעומת 26 חולים פעילים בשבוע שעבר. מאז מרץ 2020 אותרו במחוז חברון 550 חולים פעילים. מי אכילה, שרת הבריאות ברשות הפלסטינית, אמרה כי הם מנסים לרכז את החולים ולא לפזר אותם במספר רב של בתי חולים (הטלוויזיה הפלסטינית, 19 ביוני 2020).
מספר החולים הפעילים במחוז בחברון
לאור העלייה החדה בכמות הנדבקים הורה ג’ברין אלבכרי, מושל מחוז חברון על פי החלטת ראש הממשלה, להטיל סגר מלא על המחוז למשך חמישה ימים (עד 23 ביוני 2020 בשעות הערב) (דף הפייסבוק של מושל מחוז חברון, 18 ביוני 2020). משמעות הסגר היא סגירה כללית של האזור לתנועה וסגירת כל בתי העסק והמפעלים למעט חנויות מזון , בתי מרקחת ומשרדים הקשורים למאבק בנגיף (ופא, 21 ביוני 2020).
לדברי מדחת חמדונה, חבר הועדה הביטחונית למאבק בנגיף קורונה במחוז חברון, התפשטות הנגיף בחברון נבעה ממספר סיבות, אשר מקורן עוד לפני עיד אלפטר. לדבריו אנשים רבים שיצאו לקיים את תפילות החג או שקיימו ביקורי חג באו במגע עם נדבקים במהלך הביקורים הללו (חשבון הטוויטר פאל אינפו, 20 ביוני 2020).
מחוז שכם
במחוז שכם, שהיה עד כה נקי מנשאי קורונה, התגלו במהלך השבוע 31 חולים פעילים. לדברי מי אכילה שרת הבריאות ברשות הפלסטינית, בין החולים רופא מבית החולים הפרטי בשכם, רופא ממרכז אלרחמה (מרכז רפואי הפועל מטעם אגודת צדקה) ורופא שיניים בעל קליניקה פרטית. היא ציינה כי הדבר מדאיג מאד, אך לדבריה מקור ההדבקות של כל חולה ידוע (הטלוויזיה הפלסטינית, 19 ביוני 2020).
שרת הבריאות, החליטה לסגור את בית החולים למומחים בשכם ולהפוך אותו למרכז בידוד עבור הצוותים הרפואיים הפועלים בו, משום שאחד מאנשי הסגל הרפואי נמצא חיובי לנגיף (דף הפייסבוק של משרד הבריאות הפלסטיני, 18 ביוני 2020). בית החולים הלאומי האקדמי אלנג’אח הודיע על סגירת מרפאות החוץ ודחיית הניתוחים (דף הפייסבוק של אונברסיטת אלנג’אח, 20 ביוני 2020).
בעקבות התפשטות הנגיף הורה ראש הממשלה ברשות הפלסטינית על הטלת סגר על העיר. במסיבת עיתונאים שערך אבראהים רמצ’אן, מושל מחוז שכם, הוא הודיע על הטלת סגר מלא על העיר שכם למשך 48 שעות, למעט מאפיות, בתי מרקחות ומרכולים אשר יפעלו כרגיל. כמו כן יתאפשר לתלמידים להמשיך להבחן בבחינות הבגרות תוך שמירת ההנחיות והנהלים. יאסר על קיום חתונות ופתיחת סוכת אבלים עד להודעה חדשה. כלל משרדי הממשלה במחוז יהיו סגורים (דף הפייסבוק של מושל מחוז שכם, 20 ביוני 2020).
מימין: המשטרה הפלסטינית בשכם מיישמת את ההחלטה להטיל סגר בעיר (ופא, 21 ביוני 2020) . משמאל: רחובות שכם הריקים (חשבון הטוויטר PALINFO, 21 ביוני 2020)
מחוז בית לחם
במחוז בית לחם, שהיה הראשון בו התגלו חולי קורונה, התגלו השבוע תשעה חולים זאת לאחר שהמחוז היה לאחרונה נקי מחולים. בראיון שקיים כאמל חמיד, מושל מחוז בית לחם, הוא קרא לתושבים להישמע להנחיות ולנקוט בצעדי המנע (דף הפייסבוק של מושל מחוז בית לחם, 21 ביוני 2020). הוא גם דיווח, כי משרד הבריאות הורה על סגירת סניף בנק ירדן בבית לחם לאחר שאחד העובדים בו נמצא חולה בקורונה (חשבון הטוויטר PALINFO, 21 ביוני 2020). בסיור שערך מושל מחוז בית לחם ברחבי המחוז הוא ביקר במשרדי ממשלה, מרכולים ומתקנים ציבוריים ועמד מקרוב על צעדי המנע שננקטו (אתר PNN, 16 ביוני 2020).
מחוז טול כרם
במחוז טול כרם, שהיה נקי מחולים, התגלו השבוע שני חולים. עצאם אבו בכר, מושל מחוז טול כרם, הודיע על איסור קיום חתונות, טקסי סיום, קבלות פנים וסוכות אבלים החל מ-20 ביוני 2020 ועד להודעה חדשה (דף הפייסבוק של תנועת פתח מחוז טוח כרם, 20 ביוני 2020).
מחוז קלקיליה
במחוז קלקליה ירד מספר החולים לשלושה לאחר שבשבוע שעבר נמצאו במחוז 16 חולים פעילים .
מחוז ראמאללה ואלבירה
במחוז ראמאללה אותרו השבוע שמונה חולים זאת לאחר שהאזור היה נקי מחולים. לילא ע’אנם, מושלת מחוז ראמאללה ואלבירה, החליטה לסגור את הכפר קראונה בני סיד המערבי לאחר שהתגלו בו שני תושבים שנדבקו בנגיף (ופא, 19 ביוני 2002).
שכונות מזרח ירושלים
במספר החולים הפעילים במזרח ירושלים חלה עליה והוא עומד על 38 לעומת 27 חולים פעילים בשבוע שעבר. מאז התפרצות הנגיף התגלו בשכונות מזרח ירושלים 195 חולים.
מספר החולים הפעילים בנגיף קורונה בשכונות מזרח ירושלים
כלל החולים בנגיף הקורונה במזרח ירושלים מאז תחילת המגפה
החמרת צעדי מנע בעקבות העלייה בתחלואה
הכרזת הממשלה על החמרת צעדי מנע
על רקע העלייה המשמעותית במספר החולים הפעילים קיים מחמד אשתיה, ראש הממשלה ברשות הפלסטינית, מסיבת עיתונאים בראמאללה, בהשתתפות שרת הבריאות. במהלך מסיבת העיתונאים הודיע אשתיה על הטלת סגר על מחוז חברון למשך חמישה ימים הכולל עוצר תנועה במחוז וסגירת כל המסחר למעט מזון ותרופות. הסגר נועד לאפשר לצוותים הרפואיים להשתלט על התפרצות הנגיף באזור. כמו כן, הודיע אשתיה על סגירת העיר שכם למשך 48 שעות כדי לאפשר לצוותים הרפואיים למפות את החולים בעיר. חל איסור מוחלט לקיים חתונות, מסיבות סיום לימודים, ביקורי אבלים וכל סוגי ההתקהלויות, בכל המחוזות (ופא, 20 ביוני 2020).
משרד הבריאות הפלסטיני שב ומפרסם בדף הפייסבוק שלו פוסט עם הנחיות והסברים לציבור הפלסטיני (דף הפייסבוק של משרד הבריאות הפלסטיני, 16 ביוני 2020)
במקביל הודיע ראש הממשלה אשתיה על מספר צעדים נוספים (ופא, 20 ביוני 2020).:
הקמת יחידה בהובלת המשטרה, הצוותים הרפואיים ומשרד הכלכלה שתפקח על השמירה על הנהלים בכל המחוזות. אשתיה אף הבהיר כי כל מקום שיפר את הנהלים, ייסגר.
מרכזי הבידוד אשר נסגרו ייפתחו מחדש. בתי החולים של המגזר הפרטי מתבקשים לסייע לכל צרכי המרכזים.
תצומצם תנועת פקידי הממשלה בין המחוזות, למעט מקרים דחופים.
יוטל סגר כללי על כל עיר, כפר, מחנה או שכונה בעיר שבהם יתפשט הנגיף באופן שיהווה סכנה על כלל התושבים.
אשתיה קרא לערבי ישראל להימנע מלבקר בגדה המערבית במשך 14 ימים. כמו כן הוא קרא לפועלים הפלסטינים לא לנסוע באופן יום יומי למקום עבודתם בישראל ובחזרה. במידה והם עובדים בישראל הם התבקשו להישאר במקום עבודתם במשך 14 ימים. עוד הוסיף, כי חל איסור מוחלט על עבודה ב”התנחלויות”, על פי חוק.
ראש הממשלה הפלסטיני מחמד אשתיה במסיבת עיתונאים בעקבות העלייה החדה בהיקף התחלואה
(ופא, 20 ביוני 2020)
ב-18 ביוני 2020, הודיעה מי אלכילה שרת הבריאות ברשות הפלסטינית, במהלך כינוס ועדת הקורונה של המשרד, כי הרשות הפלסטינית נכנסה לגל השני של המגפה. היא ציינה כי הגל השני מסוכן יותר מקודמו בשל מוקדי ההדבקה הרבים שמקורם אינו ידוע ובשל העובדה שגם אנשי צוותים רפואיים נדבקו בבתי החולים (דף הפייסבוק של משרד הבריאות הפלסטיני, 18 ביוני 2020).
מי אלכילה מודיעה, כי הרשות הפלסטינית נכנסה לגל השני
(דף הפייסבוק של משרד הבריאות הפלסטיני, 18 ביוני 2020)
בעקבות ההכרזה הודיעה אכילה על מספר החלטות הנוגעות לבתי החולים ולטיפול בחולים ביניהן (ופא, 18 ביוני 2020):
פתיחה מחדש של מרכזי הטיפול בתי החולים בשכם, ראמאללה, בית לחם וחברון.
איסור ביקורים בבתי החולים. לכל חולה יתלווה רק אדם אחד שיצא מבית החולים רק אם האדם אותו ליווה יצא גם הוא.
יוקמו מרכזי בידוד בכל בתי החולים. על כל העובדים במרכזי הבידוד בבתי החולים לעטות מסיכות וללבוש ביגוד מיגון מלא .
כל הניתוחים המתוכננים בבית החולים הממשלתי בחברון ידחו. כל המחלקות יחוטאו. מרפאות החוץ תסגרנה .
בית החולים המיוחד בשכם ייסגר ועל הצוותים והחולים בו יבודדו .
החזרת פלסטינים ש”נתקעו” בחו”ל
למרות העלייה במספר החולים נמשכת החזרת פלסטינים ש”נתקעו” בחו”ל. מי אלכילה דיווחה על חזרתם של 270 פלסטינים ממצרים לשטחי הרשות. החוזרים הגיעו לירדן ועברו לשטח הרשות דרך מעבר אלנבי. לדבריה השבים עברו סדרת בדיקות רפואיות ומשם הועברו למרכזי בידוד (דף הפייסבוק של משרד הבריאות הפלסטיני, 21 ביוני 2020).על פי משרד החוץ ברשות הפלסטינית פעימה שניה של חוזרים תגיע ב-22 ביוני 2020 (ופא, 16 ביוני 2020).
במקביל דווח על חזרת פלסטינים שהיו “תקועים” בקנדה מאז פרוץ הנגיף שהגיעו ליהודה ושומרון דרך ירדן. עם הגיעם הם הועברו מיד למרכז הבידוד ביריחו (דניא אלוטן, 19 ביוני 2020). משרד החוץ והמהגרים הודיע כי מועד השבתם של הפלסטינים מתורכיה נקבע ל-29-28 ביוני 2020. הבאתם תתבצע בשיתוף פעולה ירדן (סמא, 20 ביוני 2020).
סיוע לרשות הפלסטינית
סיום עבודתה של משלחת מומחים מסין
ב-17 ביוני 2020, נפרדה מי אלכילה, שרת הבריאות ברשות הפלסטינית, בטקס רשמי ממשלחת הרופאים המומחים מסין, אשר שהתה בשטחי הרשות מאז ה-10 ביוני 2020. אלכילה ביקשה להודות בשם אבו מאזן ומחמד אשתיה לסין על התמיכה והסיוע (דף הפייסבוק של משרד הבריאות הפלסטיני, 17 ביוני 2020).
מי אלכילה נפרדת ממשלחת רופאים מומחים מסין (דף הפייסבוק של משרד הבריאות הפלסטיני, 17 ביוני 2020)
מי אכילה, שרת הבריאות ברשות הפלסטינית, חתמה על הסכם סיוע עם החברה הערבית הפלסטינית להשקעות (APIC) בסכום של 700 אלף דולר. על פי ההסכם תממן החברה רכש מכשור וציוד רפואי עבור משרד הבריאות בין השאר מכשירי הנשמה, אינפוזיות ועוד (דף הפייסבוק של משרד הבריאות הפלסטיני, 16 ביוני 2020).
שרת הבריאות הפלסטינית חותמת עם החברה הערבית הפלסטינית להשקעות (APIC) על הסכם
[1] ב-21 ביוני פרסמה דוברות משמר הגבול כי לוחמי משמר הגבול עצרו ביער מיתר שבעים פלסטינים שוהים בלתי חוקיים (שב"חים) תושבי אזור חברון. מספרם הגדול של העצורים ממחיש את ההיקף הנרחב של תנועת עובדים פלסטינים מאזור חברון לישראל. ↑